Lugano engoko ne liive

ENGOKO NE LIIVE 

Kale muno engoko yali nuvulina ne liive. Vakolanga vindu vyavo vyosi halala. Kandi vakonyananga muvudinyu vwosi. 

Lidiku lirala engoko yatsia kusava liive logembe evegere avaana vayo liisu. Liive liamanya niliha engoko logembe. Engoko yavegera vaana vayo. Na kigira vwali nivudukanga vudiku siyamala kuvega vosi mba. Yavega avaana vavaga vatigala vavaga. Engoka yavolera vaana vatigala na vavegwe mugamba kigira yenyanga itsie kuva henzera chokulia cha hamuglova. Yavugula logembe nivika munyumba manetsia. Akaana kalala kavugula logembe nikatanga kukinira, Kamanya nikagotitsa. Lidiku lialondaku, liive liatsa koteva logembe Iwalio. Engoko yihuya munyumba mwosi navutswa siyanyola logembe mba. Yateva vaana vosi nivambakana. Engoko yagada liive ikikiri kovegera avaana vosi. Lwe liive liahulira ndio, liasinyika niliekuba ku mwana we engoko puu. Nelitsia kulia. 

Lidiku lialondaku liive liatsa kandi nilivugula mwana wundi we engoko. Engoko nayo yatanga kusangala sagala hasi niyenyanga logembe lwe liive. Kuduka na kalunu engoko isagalanga hasi ni yenya logembe Iwe live, ne live livugulanga viminyu vye engoko kigira likikiri kohevwa logembe lwalio.